Gandia rep més de 60.000 euros de la Generalitat per a desenvolupar projectes en matèria de salut i polítiques saludables
04 agost 2021

## Gandia rep més de 60.000 euros de la Generalitat per a desenvolupar projectes en matèria de salut i polítiques saludables04 agost 2021Última actualització: 04 agost 2021

![](../gestion/img/2289c0c6284744150e79305fa3942d79001d49c3b1bbb716a49becd956423289.jpg)  
  

La regidora de Sanitat i Polítiques Saludables, **Liduvina Gil**, ha comparegut aquest matí en roda de premsa per a informar que la Generalitat Valenciana ha atorgat a l'Ajuntament de Gandia, dins de les subvencions destinades a associacions i organitzacions sense ànim de lucre, així com a entitats locals de la Comunitat Valenciana per a l'any 2021, unes ajudes que sumen un total de 66.859 euros perquè aquest departament gestione i duga a terme diverses actuacions i projectes en matèria de salut i polítiques saludables.

Per una banda, Gil ha assenyalat que el Consistori ha sigut beneficiat amb 19.295 € per als programes que tenen com a eixos vertebradors "_detectar i donar resposta a eixos determinants socials de la salut des d'un enfocament positiu i integral i amb la participació de la ciutadania":_

*   1.296 € de la Conselleria de Participació i Transparència i Cooperació i Qualitat Democràtica destinats al projecte "Estratègia d'alimentació saludable i sostenible a Gandia 2023", un procés al qual participen comunitat educativa, barris, hostaleria i sectors productius per a elaborar propostes de divulgació d'una alimentació saludable i sostenible a la nostra ciutat.

*   6.183 € de la Conselleria de Sanitat Universal i Salut Pública per a projectes de promoció de la salut i programes de salut en poblacions vulnerables que tenen com a objectiu millorar la salut a través de l'educació i la formació per a l'accés i utilització dels serveis sanitaris i recursos saludables de Gandia, així com la promoció de la interacció social i comunitària i la gestió emocional que els permeta tindre una millor qualitat de vida.

*   2.708 € en projectes IV Pla de Salut CV, com l'anomenat "Avaluació de l'Impacte en Salut (AIS) del disseny participatiu de la plaça del Nou Centre de Salut", una acció innovadora enfocada a millorar la salut i el benestar de la població d'una forma sostenible, eficient i continuada.

*   4.436 € destinats a les ajudes RECS (Red Española de Ciudades Saludables) 2021 per a la realització del projecte 'Passejada perceptiva des de la perspectiva de l'urbanisme feminista pel barri del Raval', que té com a objectiu identificar problemàtiques o dificultats que en el dia a dia impedeixen que les persones puguen gaudir de la ciutat en igualtat de condicions.

*   4.669 € per al programa Activa Jove que l'àrea de Salut, amb la implicació d'altres departaments del Consistori local i el Consell de Joves de Gandia, van impulsar per a oferir a la joventut de la nostra ciutat tota una sèrie d'activitats gratuïtes d'oci i tallers saludables per a prevenir el consum d'alcohol i altres substàncies.

D'altra banda, a l'Ajuntament també se li ha concedit una subvenció per import de 47.564 € per al finançament de la Unitat de Prevenció Comunitària i de programes del 2021 orientats a l'atenció i prevenció de les drogodependències i altres trastorns addictius.

Finalment, la responsable de Salut ha mostrat la seua satisfacció per aquestes subvencions que, davant les crítiques, "r_econeixen i fiquen en valor el treball que l'Ajuntament de Gandia esta desenvolupant des de l'any 2018 que Gandia es va convertir en Ciutat Saludable i es va adherir a Xarxa Salut_".

[Twittear](https://twitter.com/share)